စိုးမောင်

ဦးစိုးမောင် (၂၀ ဒီဇင်ဘာ ၁၉၅၂ ခုဖွား) သည် မြန်မာ့နိုင်ငံရေးသမား၊ ပြည်ထောင်စုဝန်ကြီးဟောင်းနှင့် အငြိမ်းစားတပ်မတော်အရာရှိကြီးတစ်ဦးဖြစ်ပြီး အမျိုးသားနိုင်ငံရေးဒီမိုကရက်တစ်ပါတီ၏  ဥက္ကဋ္ဌလည်းဖြစ်ခဲ့သည်။

သမ္မတ ဦးသိန်းစိန် လက်ထက်တွင် မြန်မာနိုင်ငံ ပြည်ထောင်စုအစိုးရအဖွဲ့၊ နိုင်ငံတော်သမ္မတရုံး၏ ဝန်ကြီး ခြောက်ဦးအနက် တစ်ဦးဖြစ်ကာ ၂၀၁၁ ခုနှစ် မတ်လ ၃၀ ရက်နေ့မှ ၂၀၁၆ ခုနှစ် မတ်လ ၃၀ ရက်နေ့အထိ တာဝန်ထမ်းဆောင်ခဲ့ပြီး နိုင်ငံတော်မှ ချီးမြှင့်သည့် သရေစည်သူ သင်္ဂဟဘွဲ့ရရှိထားသူလည်းဖြစ်သည်။ အငြိမ်းစားမယူခင်အချိန်ထိ တပ်မတော်တွင် ဒုတိယဗိုလ်ချုပ်ကြီး အဆင့်ဖြင့် စစ်ဥပဒေချုပ် ရာထူးတာဝန်ထမ်းဆောင်ခဲ့သည်။ ၂၀၀၇ ခုနှစ်တွင် နိုင်ငံတော်ဖွဲ့စည်းပုံအခြေခံဥပဒေမူကြမ်းရေးဆွဲရေးကော်မရှင်တွင်လည်း စစ်ဥပဒေချုပ် အနေဖြင့် ပါဝင်ခဲ့သည်။  သူသည် စစ်တက္ကသိုလ် အပတ်စဉ် ၁၇ ကျောင်းဆင်းတစ်ဦး ဖြစ်သည်။

 နိုင်ငံရေးဘဝ 
ဦးစိုးမောင်သည် ၂၀၁၀ ပြည့်နှစ် အထွေထွေရွေးကောက်ပွဲတွင် ပြည်ထောင်စုကြံ့ခိုင်ရေးနှင့် ဖွံ့ဖြိုးရေးပါတီမှ မကွေးတိုင်းဒေသကြီး၊ ရေစကြိုမြို့နယ် ပြည်သူ့လွှတ်တော် မဲဆန္ဒနယ်တွင် ဝင်ရောက်ယှဉ်ပြိုင်ခဲ့ရာ အနိုင်ရရှိခဲ့ပြီး သမ္မတရုံးဝန်ကြီး ဖြစ်လာခဲ့သည်။ ပြည်ထောင်စု ကြံ့ခိုင်ရေး နှင့် ဖွံ့ဖြိုးရေးပါတီ (USDP) ၌လည်း ဗဟိုဦးဆောင် ကော်မတီဝင် တဦးအနေဖြင့် ပါဝင်ခဲ့သူ ဖြစ်သည်။ 

သို့သော်လည်း ပြည်ထောင်စုကြံ့ခိုင်ရေးနှင့် ဖွံ့ဖြိုးရေးပါတီမှ ရေစကြိုမြို့နယ်တွင် ဆက်လက်ယှဉ်ပြိုင်သည့် ၂၀၁၅ ခုနှစ် အထွေထွေရွေးကောက်ပွဲတွင်မူ အမျိုးသားဒီမိုကရေစီအဖွဲ့ချုပ်ပါတီ၏ ကိုယ်စားလှယ်လောင်းကို မဲရလဒ် သုံးသောင်းကျော်ဖြင့် ရှုံးနိမ့်ခဲ့သည်။

 ပါတီတည်ထောင်ခြင်း 
ဦးစိုးမောင်သည် ၂ဝ၂ဝ ရွေးကောက်ပွဲ တွင် ဝင်ရောက်ယှဉ်ပြိုင်ရန် အတွက် အမျိုးသားနိုင်ငံရေးဒီမိုကရက်တစ်ပါတီကို ထူထောင်ခဲ့ပြီး ၎င်းပါတီ၏  ဥက္ကဋ္ဌ အဖြစ် ဆောင်ရွက်ခဲ့သည်။  ၂၀၂၅ ခုနှစ် စက်တင်ဘာ ၉ ရက် တွင် ၎င်းဦးဆောင်သည့် ပါတီသည် နိုင်ငံရေးပါတီများမှတ်ပုံတင်ခြင်းဥပဒေ ပုဒ်မ ၅ ပုဒ်မခွဲ(ဇ)ပါ ပါတီရုံးခန်းများသတ်မှတ်အရေအတွက်မပြည့်မီသည့် အချက်ဖြင့် ပါတီဖျက်သိမ်းခံခဲ့ရသည်။

 အခြားလှုပ်ရှားမှုများ 
သူသည် အမျိုးသားရေးလှုပ်ရှားမှုဦးတည်ချက်ဖြင့် ဖွဲ့စည်းတည်ထောင်ထားသည့် ရဋ္ဌပါလအသင်း၏ ဥက္ကဋ္ဌလည်း ဖြစ်သည်။

ကိုးကား

Category:မြန်မာနိုင်ငံ ဝန်ကြီးများ
Category:မြန်မာ စစ်ဖက်ဆိုင်ရာ လူပုဂ္ဂိုလ်များ
Category:မြန်မာ့နိုင်ငံရေးသမားများ
ကဏ္ဍ:စစ်တက္ကသိုလ် ကျောင်းဆင်းများ